./data/phi0914/phi0014/phi0914.phi0014.perseus-lat2.xml
Titus Livius (Livy)
quod ubi dictator conspexit—iam enim et ipse in deserta       hostium castra penetrauerat—, cupientem militem discurrere ad praedam, spe       iniecta maioris in urbe praedae, ad portam ducit, receptusque intra muros in       arcem quo ruere fugientium turbam uidebat pergit;  nec minor caedes in urbe quam in proelio fuit donec       abiectis armis nihil praeter uitam petentes dictatori deduntur   urbs castraque diripiuntur  postero die singulis captiuis       ab equite ac centurione sorte ductis et, quorum eximia uirtus fuerat, binis,       aliis sub corona uenundatis, exercitum uictorem opulentumque praeda triumphans       dictator Romam reduxit;  iussoque magistro       equitum abdicare se magistratu, ipse deinde abdicat, die sexto decimo reddito in       pace imperio quod in bello trepidisque rebus acceperat   classi quoque ad Fidenas pugnatum cum Ueientibus quidam in       annales rettulere, rem aeque difficilem atque incredibilem, nec nunc lato satis       ad hoc amne et tum aliquanto,  ut a ueteribus accepimus, artiore, nisi       in traiectus forte fluminis prohibendo aliquarum nauium concursum in maius, ut       fit, celebrantes naualis uictoriae uanum titulum appetiuere